SKRIFTLIG FORESPØRGSEL E-1551/02

af Roberta Angelilli (UEN) til Kommissionen

(3. juni 2002)

Om: Foranstaltninger til fordel for familier og moderskab

Man har i mange år i Italien og hele Europa drøftet den stadig mere foruroligende nedgang i befolkningstallet og de følger, som dette fænomen kan få på velfærdpolitikkens struktur. Denne nedgang begrundes ofte med de øgede leveomkostninger, som forhindrer dannelsen af unge par og nye familier. Der er også risiko for, at familiens samfundsmæssige rolle mister sin betydning. I mange medlemsstater i Unionen findes der lovgivningsforanstaltninger til støtte for dannelsen af nye familier, f.eks. gennem skattelettelser eller nedslag i husleje eller købspris for boliger, således som det også for nylig er blevet gennemført af regionalforvaltningen i Lazio. Der er truffet tilsvarende foranstaltninger til støtte for enlige mødre og dårligt stillede familier med mere end to børn.

Kan Kommissionen på denne baggrund oplyse følgende:

1. Findes der direktiver, programmer, undersøgelser eller dokumenter vedrørende beskyttelsen af familien, og agter Kommissionen fremover at bestræbe sig på at vedtage foranstaltninger og initiativer for at støtte dannelsen af nye familier?

2. Findes der direktiver, programmer, undersøgelser eller dokumenter, der konkret sigter på at støtte moderskabet, også for erhvervsaktive mødre?

3. Findes der eksempler på god praksis inden for dette område?

4. Hvorledes bedømmer Kommissionen generelt dette emne?

Svar afgivet på Kommissionens vegne af Anna Diamantopoulou

(15. juli 2002)

Kommissionen deler det ærede medlems betænkeligheder ved de demografiske konsekvenser af de lave fødselstal. Der er dog intet retsgrundlag, der giver EU specifik kompetence til at udvikle og gennemføre foranstaltninger på det familiepolitiske område. Dette er tydeligvis et af medlemsstaternes ansvarsområder.

Kommissionen er alligevel interesseret i familiespørgsmål, da de har betydning for den demografiske udvikling og en række europæiske politikker. Kommissionen fokuserer hovedsagelig sine undersøgelser af tendenser i familie- og husstandsmønstrene og den politiske betydning heraf på beskæftigelsespolitik, social beskyttelse, social inddragelse og køn

På de områder, det ærede medlem omtaler, gennemføres følgende konkrete aktiviteter:

- Kommissionen udvikler et undersøgelsesprogram til analyse af demografiske og sociale tendenser, herunder tendenser i familie- og husstandsmønstrene, inden for rammerne af årsrapporten Den sociale situation i Den Europæiske Union.

- Kommissionen finansierer et Europæisk Observationscenter for den Sociale Situation, Demografi og Familiepolitik, som overvåger demografiske, socioøkonomiske og politiske tendenser på tværs af medlemsstaterne med særlig vægt på familietendenser og de politiske konsekvenser heraf. Observationscentret fremlægger hvert år rapporter om familiernes socioøkonomiske situation og den dermed forbundne politiske udvikling i medlemsstaterne. Rapporterne findes på observationscentrets websted: http://europa.eu.int/comm/employment_social/family/observatory/home.html

- Kommissionen fremmer foranstaltninger til bedre forening af arbejds- og familielivet inden for rammerne af den europæiske beskæftigelsesstrategi og rammeprogrammet for ligestilling mellem mænd og kvinder, herunder elementer som f.eks. styrkelse af ligestillingspolitikkerne, fremme af mere fleksibel tilrettelæggelse af arbejdet og fremme af økonomisk overkommelige og tilgængelige pasningsmuligheder af høj kvalitet for børn og andre pasningskrævende personer.

- Inden for rammerne af Missoc (det gensidige informationssystem om social sikring i Fællesskabet) udsender Kommissionen desuden sammenlignelige tabeller over den sociale beskyttelse i medlemsstaterne, herunder moderskabs- og familieydelser. Tabellerne findes på webstedet for Generaldirektoratet for Beskæftigelse, Sociale Anliggender og Arbejdsmarkedsforhold: http://europa.eu.int/comm/employment_social/missoc2001/index_en.html;

Med hensyn til den bedste praksis på området findes der eksempler på forening af arbejds- og familieliv på webstedet for Generaldirektoratet for Beskæftigelse, Sociale Anliggender og Arbejdsmarkedsforhold (se ovenfor) under overskriften Equality between women and men.